Vizitele neanunțate ale inspectorului școlar general din Timiș în unitățile de învățământ se lasă cu îmbrățișări și zâmbete.
Continuând seria de vizite începute în 2022, la preluarea unui nou mandat de inspector școlar general în Timiș, Aura Danielescu și-a propus să ajungă și în acest an în cât mai multe școli și grădinițe din județ. Fără a-și anunța vizitele de dinainte, în încercarea de a cunoaște realitatea nealterată de pregătirile care se obișnuiesc în prealabil, înainte de sosirea unui oficial într-o instituție.
CITEȘTE ȘI: Prof. dr. Dorel Săndesc și Alin Nica au recepționat noua clădire a Maternității Bega (foto)
Drept urmare, în diminețile în care nu "arde" la inspectorat ori nu sunt lucruri urgente de rezolvat, Aura Danielescu se îndreaptă fie spre câte o grădiniță, fie spre o școală din Timișoara sau din județ, pentru a lua pulsul comunităților în care dascălii îi pregătesc pe copii pentru viață.
"Astăzi (11 martie – n.r.), am fost la Parța și la Pădureni. De când m-am întors la inspectorat, din 2022, mă duc în vizită în școli și în grădinițe. Nu sunt acțiuni programate.
În anumite perioade în care, dacă activitatea este mai densă la inspectorat, cum e, de exemplu, perioada examenelor, nu mă duc. Nu anunț niciodată unde mă duc, intru în școală, mă duc la copii, mă întâlnesc cu profesorii.
Fără nicio tentă politică. Pur și simplu îi întreb pe copii ce le place și ce ar vrea să schimbe la școală, iar eu îmi notez… Când ajung la cabinetul directorului, îi transmit ce au spus copiii, care sunt foarte dezinvolți.
La Parța și la Pădureni, dorința lor a fost să meargă puțin mai târziu la școală, să înceapă orele de la ora 9. E totul spontan. În unele clase, copiii îmi cântă, ne îmbrățișăm, facem poze…
Vizitele acestea printre copii îmi conferă de fiecare dată un sentiment foarte plăcut. Directorii îmi spun ce probleme mai au…Vorbesc și cu profesorii. Nu-i cunosc pe toți.
Unii dintre ei sunt emoționați, mai reținuți. Dar dacă stai lipit de scaun într-un birou, nu ai cum să cunoști ce se întâmplă cu adevărat într-o școală. Am văzut și școli frumoase, dar și școli mai puțin dotate.
De exemplu, am fost săptămâna trecută la Pietroasa. Când am văzut școlile din zona aceea părea totul împietrit, că nu s-a mai făcut nimic de foarte multă vreme… Copiii de acolo mi-au făcut o listă lungă cu tot ce cred ei că le-ar trebui la școală.
Am făcut un apel către directorii din județ cu rugămintea de a-i ajuta și am fost impresionată că de peste tot s-au mobilizat imediat. Spiritul de solidaritate al directorilor a fost extraordinar!
Mâine, nu știu unde mă vor purta pașii, dorința, emoția și, la final, bucuria…", a mărturisit Aura Danielescu.